केरल में कोविड-19 से 180 लोगों की मौत, सामने आए 3,698 नए मामले
विज्ञप्ति में बताया गया कि 180 मरीजों में से 75 की मौत पिछले कुछ दिनों में हुई है जबकि केंद्र और उच्चतम न्यायालय के नए दिशानिर्देश के बाद अपील के आधार पर 105 लोगों की मौत का कारण महामारी प्रमाणित की गई।
तिरुवनंतपुरम: पिछले कुछ महीने से कोविड-19 के मामले लगातार बढ़ने के बीच केरल में सोमवार को उल्लेखनीय रूप से इसमें कमी दर्ज की गई। राज्य में संक्रमण के 3,698 नए मामले सामने आए तथा महामारी से और 180 लोगों की मौत हो गई। एक आधिकारिक प्रेस विज्ञप्ति में यह जानकारी दी गई। इसके साथ ही, राज्य में कुल संक्रमितों और कोविड-19 से मरने वालों की कुल संख्या बढ़ कर क्रमश: 50,92,873 और 37,675 हो गई। राज्य में रविवार को संक्रमण के 5,080 मामले सामने आए थे। रविवार से 7,515 मरीजों के संक्रमण मुक्त होने के बाद स्वस्थ हुए लोगों की कुल संख्या बढ़कर 50,12,301 हो गई। वहीं, राज्य में अभी 54,091 मरीजों का उपचार चल रहा है। विज्ञप्ति में बताया गया कि 180 मरीजों में से 75 की मौत पिछले कुछ दिनों में हुई है जबकि केंद्र और उच्चतम न्यायालय के नए दिशानिर्देश के बाद अपील के आधार पर 105 लोगों की मौत का कारण महामारी प्रमाणित की गई। कोझिकोड में कोविड-19 के सबसे ज्यादा 724 नए मामले सामने आए हैं। इसके बाद एर्णाकुलम जिले में 622 और तिरुवनंतपुरम में 465 मामले सामने आए हैं।इस बीच मुख्यमंत्री पिनराई विजयन ने राज्य सरकार संचालित 50 अस्पतालों में एक नयी डिजिटल स्वास्थ्य मिशन परियोजना की शुरूआत की। इसके तहत किसी भी सरकारी अस्पताल में विशिष्ट पहचान संख्या के जरिये हर नागरिक का इलेक्ट्रॉनिक स्वास्थ्य रिकार्ड उपलब्ध होगा और उन्हें टेलीमेडिसीन और चिकित्सीय सलाह के लिए ऑनलाइन बुकिंग आदि की सुविधाएं प्रदान की गई हैं। मुख्यमंत्री ने परियोजना के उद्घाटन के मौक पर कहा कि इस ई-स्वास्थ्य योजना के तहत सभी नागरिकों का स्वास्थ्य ब्योरा राज्य के डेटा सेंटर में संग्रहित कर रखा जाएगा तथा विशिष्ट पहचान संख्या कार्ड मरीजों को जारी किया जाएगा, जिसका इस्तेमाल उपचार के लिए केरल के किसी भी अस्पताल में किया जा सकता है। विजयन ने कहा, ‘‘ हर नागरिक के लिए एक इलेक्ट्रोनिक स्वास्थ्य रिकार्ड उपलब्ध कराना इस योजना का लक्ष्य है।’’उन्होंने कहा कि यह नयी प्रणाली चिकित्सकों से सुगम संपर्क, बाह्य रोगी विभागों (ओपीडी) में भीड़ नियंत्रण, बेहतर इलाज के लिए अपेक्षाकृत आसानी से दूसरे अस्पतालों में भेजना तथा ऑनलाइन परामर्श के वास्ते टेलीमेडिसिन सुविधा भी सुनिश्चित करेगी। उन्होंने कहा कि इसके अलावा संक्रामक एवं जीवनशैली संबंधी रोगों के उपचार तथा जच्चा-बच्चा स्वास्थ्य सुरक्षा पर भी इस ई-स्वास्थ्य योजना के तहत ध्यान दिया जाएगा।